Tom Behnke (KF), 2013-11-08:
Vi er fra Konservatives side også meget glade for, at vi har lavet en aftale med regeringen og Enhedslisten og Liberal Alliance på det her område.
Vi synes faktisk, at der var et stort behov for, at vi fik styrket forholdene, og at vi fik styrket sikkerheden, også sikkerheden omkring retterne.
Det er jo ikke det samme som retssikkerhed.
Men med hensyn til sikkerheden ved retterne er det nemlig desværre nået dertil i Danmark, at der er et behov for, at der er mere sikkerhed ved vores retter, og jeg siger desværre, fordi det jo er udviklingen, der har gjort det.
Sådan har det ikke altid været.
I mange, mange år havde man en almindelig respekt for domstolene, der gjorde, at man opførte sig ordentligt, og både hvis man var tiltalt, og hvis man var vidne eller tilhører i et retsmøde , så opførte man sig ordentligt, forholdt sig roligt og gjorde, hvad der blev sagt.
Sådan er det desværre ikke længere.
Det er sådan, at det især er i forbindelse med de kriminelle bander, hvor et større antal familiemedlemmer og venner møder op og ofte ikke vil respektere domstolene, at det udvikler sig til råben og skrigen, tumult, voldsscener, overfald og lignende.
Det er noget nyt, og jeg skal da være den første til at beklage, at udviklingen er gået i den retning i Danmark.
Men sådan er virkeligheden, og når virkeligheden er sådan, bliver vi jo nødt til at forholde os til det.
Det, vi i hvert fald har pligt til, er at sørge for, at sikkerheden er til stede og i orden både for rettens personale, men sandelig også for tiltalte, for vidner, for tilhørere i det hele taget.
Der er så fundet en løsning, hvormed man kan være sikker på, at sikkerheden er i orden, og det støtter vi naturligvis fra konservativ side.
Og når man nu lige har vænnet sig til det nye matrikelnummer, hvor man også kan sætte retten, tror jeg såmænd også, at dommerne vil finde sig tilpas med det her.
I forvejen er det jo sådan, at dommervagten i København for et stort antal sagers vedkommende er sat på politigården.
Sådan har det været i adskillige år, uden at nogen egentlig har brokket sig over det.
Men der er også så mange grundlovsmøder, at man ikke altid kan nøjes med det, så der er også en bagvagt ovre i selve Byretten, og sådan vil det selvfølgelig også være i fremtiden.
Det bliver ikke sådan, det kan jeg i hvert fald ikke se for mig, at alle grundlovsmøder bliver holdt det nye sted, man nu har fundet, og hvor sikkerheden er i top.
Man vil stadig væk være nødt til at prioritere, for allerede i dag er det sådan, at alene Københavns Byret har flere sager ved dommervagten, end man kan afvikle på et sted, og det vil der selvfølgelig også være i fremtiden.
Det særlige med forslaget her er altså, at vi får en særligt sikret retssal, og det synes vi som nævnt fra Konservatives side er en god idé.
Derudover bliver det klart og tydeligt præciseret, at man i fremtiden kan højne sikkerheden ved retterne i øvrigt, ved at der bliver givet mulighed for at lave sikkerhedskontrol.
Alt dette sker selvfølgelig for at bevare det princip, vi har i Danmark, om åbenhed i retsplejen; til trods for at der er nogle, der ikke vil respektere vores domstole, prøver vi på at værne om det princip, vi har, om åbenhed i retsplejen.
At retsmøder skal kunne overværes, og at retsmødet skal kunne overværes, uden at man lider overlast, uden at rettens personale lider overlast, uden at tiltalte lider overlast, er præcis det, man ønsker at opnå med det her lovforslag.
For hvis man ellers ingenting gør, vil det være sådan i fremtiden, at det simpelt hen er for farligt at møde op til visse retssager, og det synes vi trods alt ikke er rimeligt i Danmark.
Det er os, der sætter reglerne, det er os, der sætter dagsordenen, og ikke de kriminelle.